HU Az Európai Unió Hivatalos Lapja C 40/20

A meghallgató tisztviselő zárójelentése (1) az Alumínium-fluorid ügyben

(Ügyszám: COMP/39.180)

2011/C 40/12

Az ügyre vonatkozó határozattervezettel kapcsolatban a következő észrevételek tehetők:

Háttér

2005 márciusában a Boliden Odda A/S a 2002. évi engedékenységi közlemény alapján mentesség iránti kérelmet nyújtott be. A Bizottság 2005. április 28-án feltételes mentességben részesítette a Bolident.

Az ezt követő vizsgálat során a Bizottság megállapította, hogy az alumínium-fluoridot (az alumíniumgyártásban használt, fehér por formájú vegyület) előállító cégek összehangolt magatartást tanúsítottak, amely az érzékeny információk cseréjében, valamint az árakról, az áremelésekről és a piac felosztásáról való megállapodásban nyilvánult meg.

A Bizottság vizsgálatot folytatott az Alufluor AB, a Derivados del Fluor SA, a Fluorsid SpA és a C.E. Guilini & C. Srl helyiségeiben, és meghallgatta az engedékenységet kérelmező fél egy volt alkalmazottját. Emellett az 1/2003/EK rendelet 18. cikke szerinti információkérésekre is sor került.

2007. április 22-én, közvetlenül a kifogásközlés kibocsátása előtt a Fluorsid SpA engedékenység iránti kérelmet nyújtott be, amelyet a Bizottság 2007. július 13-án elutasított.

Kifogásközlés

A kifogásközlést 2007. április 24-én fogadták el, és az alábbi feleknek küldték meg: Boliden Odda A/S, Derivados del Fluor, Fluorsid SpA, Industries Chimiques du Fluor, Industrial Química de Mexico, Minerales y Productos Derivados, Minmet Financing Company, Outokumpu és QB Industrias. A felek a kifogásközlést, valamint az ügyiratokat tartalmazó CD-ROM-ot 2007. április 26. és 30. között kapták meg. Több fél rövid határidő-hosszabbítást kért, amelyet az akkori meghallgató tisztviselő, Serge Durande engedélyezett.

Az ügyiratokhoz való hozzáférés

Időközben azonban probléma merült fel az ügyiratokhoz való hozzáférés tekintetében, amelynek következtében új CD-ROM kiküldésére került sor 2007. június 18-án, illetve 19-én, ami azt is jelentette, hogy új határidőket állapítottak meg. A végső határidők 2007. augusztus 1. és 10. közé estek, és valamennyi fél megfelelő időben válaszolt.

Az engedékenységet kérelmező fél volt alkalmazottjának meghallgatásáról készült hangfelvételeket egy dokumentumban foglalták össze, amelyet elhelyeztek az ügyiratok között. A Bizottság csak az aláírt dokumentumban található információkra támaszkodik, a felek azonban jogosultak hozzáférni a hangfelvételekhez, mivel azok a meghallgatások során elhangozottak mechanikus úton történő visszaadását jelentik. Az aláírt összefoglaló tartalmazta annak elismerését is, hogy a többi fél részre is hozzáférés biztosítható a hangfelvételekhez, és mivel sem a meghallgatott személy, sem az engedékenységet kérelmező fél nem emelt kifogást ez ellen, a hangfelvételeket kérésre a többi félnek is megküldték.

Az euro-mediterrán megállapodás szerinti konzultáció állítólagos hiánya

Az ICF arra hivatkozott, hogy a Bizottság köteles tiszteletben tartani az EU és a tunéziai kormány között létrejött euro-mediterrán megállapodást (a továbbiakban: a megállapodás), és köteles a társulási bizottsággal konzultálni az eljárásról. A jelen ügyben azonban a Bizottság a Szerződés 81. cikkét alkalmazza, és nem a megállapodást. Mindenesetre a megállapodás nem biztosít külön jogokat magánvállalkozások részére a jelen eljárásban.

Harmadik felek

Harmadik személy nem vett részt az eljárásban.

A szóbeli meghallgatás

2007. szeptember 13-án szóbeli meghallgatásra került sor. A meghallgatáson az összes fél részt vett.

A határozattervezet

A határozattervezetet a kifogásközlés egyes címzettjeinek, nevezetesen a Derivados del Fluor, SA-nak, a Minerales y Productos Derivados, SA-nak (a Derivados del Fluor anyavállalata) és a Outokumpu Oyj-nak nem küldték meg, elsősorban amiatt, mivel a határozattervezet a kifogásközléshez képest lerövidítette a jogsértések időtartamát.

A Bizottsághoz benyújtott határozattervezet csak olyan kifogásokat tartalmaz, amelyek vonatkozásában az érintett felek lehetőséget kaptak álláspontjuk ismertetésére.

A fentiek alapján megállapítom, hogy ebben az ügyben a felek meghallgatáshoz való jogát tiszteletben tartották.

Brüsszel, 2008. június 24-én. Michael ALBERS

(1) Az egyes versenyjogi eljárásokban a meghallgatási tisztviselők megbízásáról szóló, 2001. május 23-i 2001/462/EK, ESZAK bizottsági határozat (HL L 162., 2001.6.19., 21. o.) 15. és 16. cikke szerint.